Diari Oficial de la Generalitat Valenciana


Sumari del DOGV 9148, del 11-08-2021 (2021/8607)

ACORD de 6 d'agost de 2021, del Consell, de modificació de l'Acord de 29 de gener de 2021, d'aprovació del Programa especial de productivitat de prestació de mòduls addicionals de reforç en equips d'atenció primària en 2021.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9148

Data del DOGV
:   11-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8607


Data del document
:   06-08-2021

Organisme emissor
:   Conselleria de Sanitat Universal i Salut Pública

Tipus de document
:   Acord

Anàlisi jurídica

 Descriptors 

:   * Conselleria de Sanitat Universal i Salut Pública

ACORD de 6 d'agost de 2021, del Consell, de modificació de l'Acord de 29 de gener de 2021, d'aprovació del Programa especial de productivitat de prestació de mòduls addicionals de reforç en equips d'atenció primària en 2021. [2021/8607]  
Mitjançant l'Acord del Consell de 29.01.2021, es va aprovar el Programa especial de productivitat de prestació de mòduls addicionals de reforç en equips d'atenció primària en 2021 (DOGV 9012, 03.02.2021).  
  
De l'aplicació d'aquest, i de l'evolució de la pandèmia, s'ha detectat que és necessari un programa específic per a contindre l'excés de càrrega assistencial allí on es produïsca quan siga necessari i, de manera específica, mentre dure la sobrecàrrega produïda per la Covid-19, de manera que permeta una atenció adequada i de qualitat a les persones, ja que, actualment, la pressió assistencial en atenció primària, afegida a la sobrecàrrega relacionada amb la pandèmia Covid-19, continua generant demora en la consulta a demanda per part de la ciutadania, especialment en èpoques d'impossibilitat de contractació per absència de professionals en les borses d'ocupació temporal.  
En les últimes setmanes s'ha produït un increment en la transmissió comunitària, especialment en cohorts d'edat joves, agreujat per la circulació de la soca Delta en tot el territori nacional. Aquesta situació, afegida a l'esforç que està realitzant tota l'atenció primària en la campanya de vacunació, tant en els punts de vacunació massiva com en els mateixos centres sanitaris, i en època estival amb absència de candidats en borsa per a substitucions, fa necessari que s'adapte l'Acord de 29.01.2021, del Consell, d'aprovació del Programa especial de productivitat de prestació de mòduls addicionals de reforç en equips d'atenció primària en 2021.  
Mitjançant l'Acord de la Mesa Sectorial de Sanitat de 15.07.2021, es va aprovar amb el vot favorable de les organitzacions sindicals SATSE, UGT, CSIF i Confederació Intersindical Valenciana, el vot desfavorable de CCOO i l'abstenció de CESMCV-SAE, el següent: «Modificació del Programa especial de productivitat de prestació de mòduls addicionals de reforç en centres hospitalaris i modificació del Programa especial de productivitat de prestació de mòduls addicionals de reforç en equips d'atenció primària»  
En conseqüència, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Sanitat Universal i Salut Pública, el Consell, amb la deliberació prèvia, en la reunió de 6 d'agost de 2021,  
  
  
ACORDA  
  
Modificar els el subapartat 3 de l'apartat tercer, i els subapartats 2.b i c de l'apartat quart de l'Acord de 29.01.2021, del Consell, d'aprovació del Programa especial de productivitat de prestació de mòduls addicionals de reforç en equips d'atenció primària en 2021, que queden redactats de la manera següent:  
  
1. Apartat tercer, 3  
«3. Realització fora de la jornada ordinària. La tasca assistencial addicional prevista en aquest acord haurà de dur-se a terme fora de la jornada ordinària i d'atenció continuada del professional, i es desenvoluparà mitjançant la realització de mòduls de 7, 5 o 2,5 hores de duració.»  
  
2. Apartat quart, 2.b i c  
«b) Sobrecàrrega d'activitat per programes específics  
Es podran oferir mòduls de 7,5 o 2,5 hores de duració i en el nombre necessari per a resoldre la sobrecàrrega assistencial sobrevinguda específicament per les tasques a realitzar per atenció primària per al control de la Covid-19 (de 18 a 20 primeres consultes, o de 25 a 30 successives o finals per a mòduls de 5 hores) o per a programes específics establits per la Conselleria de Sanitat Universal i Salut Pública, per a cadascun dels quals s'establirà el nombre de consultes o d'activitat concreta per mòdul, i se n'informarà els departaments i la part social. En particular, per a les tasques relacionades amb el rastreig, diagnòstic, seguiment i la campanya de vacunació de la Covid-19, quan no hi haja professionals voluntaris dins del mateix equip, s'oferirà la cobertura dels mòduls a professionals d'atenció primària de la resta del departament de salut o d'uns altres departaments de salut, i, si així i tot, no es trobara personal suficient, es podria oferir a professionals d'uns altres àmbits assistencials.  
  
c) Sobrecàrrega d'activitat en zones de difícil cobertura  
Es podran oferir mòduls de 7,5 o 2,5 hores de duració i en el nombre necessari per a resoldre la sobrecàrrega assistencial específicament en zones de difícil cobertura. S'establirà el nombre de consultes per mòdul d'acord amb les característiques pròpies del centre, incloent-hi la dispersió.»  
  
València, 6 d'agost de 2021  
  
La consellera secretària,  
Mónica Oltra Jarque